Author: Paradeiserova Lucia
Last saved by: Lucia Paradeiserová
Company: ÚNMS SR

Úrad pre normalizáciu, metrológiu a skúšobníctvo Slovenskej republiky
Koncepcia štátnej politiky technickej normalizácie, metrológie, posudzovania zhody a akreditácie na roky 2012-2016

NÁVRH

KONCEPCIE ŠTÁTNEJ POLITIKY
TECHNICKEJ NORMALIZÁCIE, METROLÓGIE, POSUDZOVANIA ZHODY A AKREDITÁCIE
NA ROKY 2012-2016

Predkladá: Lucia Gocníková
      predsedníčka

Bratislava 2011

Obsah

1	Úvod
2	Súčasný stav
2.1	Technická normalizácia
2.2	Metrológia
2.3	Posudzovanie zhody
2.4	Akreditácia
3	Koncepčné zámery
3.1	Technická normalizácia
3.2	Metrológia
3.3	Posudzovanie zhody
3.4	Akreditácia
4	Finančné zabezpečenie
5	Záver

1	Úvod

Nástrojmi infraštruktúry kvality, ktorými štát dokáže efektívne zabezpečovať dôveryhodné podnikateľské prostredie sú technická normalizácia, metrológia, posudzovanie zhody, akreditácia a trhový dohľad. Úrad pre normalizáciu, metrológiu a skúšobníctvo Slovenskej republiky (ďalej len „úrad“) je podľa zákona č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov ústredným orgánom štátnej správy pre oblasť technickej normalizácie, metrológie, kvality, posudzovania zhody a akreditácie orgánov posudzovania zhody. V týchto oblastiach zodpovedá za vypracovanie koncepcie štátnej politiky a prostredníctvom organizácií v jeho zriaďovateľskej a zakladateľskej pôsobnosti ako aj organizácií ním autorizovaných zabezpečuje realizáciu tejto koncepcie. 
Úrad od svojho vzniku v roku 1993 vytváral štruktúry na zabezpečenie technickej harmonizácie čím prispel k zvyšovaniu konkurencieschopnosti slovenských podnikateľov na európskych a svetových trhoch. Zameriaval sa na prijímanie technických predpisov, ktoré pomáhali odstraňovať technické prekážky obchodu.
Predložený návrh zahŕňa obdobie piatich rokov 2012 až 2016. Materiál vychádza z koncepčných^) a legislatívnych^) materiálov, ktoré riešia danú problematiku na európskej úrovni a tým vytvára predpoklad k správnej implementácii požiadaviek Európskej únie (ďalej len „EÚ“) pre danú oblasť.

^)  Koncepcia štátnej politiky technickej normalizácie, metrológie, skúšobníctva a akreditácie na roky 2009 - 2012.

^) Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93                     
 (Ú. v. EÚ L 218, 13. 8. 2008).  
Rozhodnutie Európskeho parlamentu a Rady (ES) č. 768/2008 z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13. 8. 2008). 
Rozhodnutie Európskeho parlamentu a Rady č. 1673/2006/ES z 24. októbra 2006 o financovaní európskej normalizácie. 
Návrh Nariadenia Európskeho parlamentu a Rady o európskej normalizácii.
Strategická vízia pre európske normy: smerom k posilneniu a urýchleniu udržateľného rastu európskeho hospodárstva do roku 2020 (Oznámenie Komisie Európskemu Parlamentu, Rade a Hospodárskemu a sociálnemu výboru).

2	Súčasný stav

Úrad je podľa zákona č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov ústredným orgánom štátnej správy pre oblasť technickej normalizácie, metrológie, kvality, posudzovania zhody a akreditácie orgánov posudzovania zhody. V týchto oblastiach zodpovedá za vypracovanie koncepcie štátnej politiky. Realizáciu tejto koncepcie zabezpečuje prostredníctvom organizácií v jeho zriaďovateľskej a zakladateľskej pôsobnosti ako aj ním autorizovaných organizácií. Do jeho zriaďovateľskej pôsobnosti patria príspevková organizácia Slovenský ústav technickej normalizácie (ďalej len „SUTN“), príspevková organizácia Slovenský metrologický ústav (ďalej len „SMU“) a rozpočtová organizácia Slovenský metrologický inšpektorát (ďalej len „SMI“). Do jeho zakladateľskej pôsobnosti patria nezisková organizácia Slovenská legálna metrológia (ďalej len „SLM“) a štátny podnik Technický skúšobný ústav Piešťany. Podľa zákona 
č. 505/2009 Z. z. o akreditácii orgánov posudzovania zhody a o zmene a doplnení niektorých zákonov (ďalej len „zákon č. 505/2009“) vykonáva dohľad nad Slovenskou národnou akreditačnou službou (ďalej len „SNAS“). 
Úrad je autoritou pre udeľovanie a odnímanie autorizácie alebo notifikácie na posudzovanie zhody určených výrobkov podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon o zhode“). Je autoritou pre udeľovanie a odnímanie autorizácie na výkon overovania určených meradiel alebo výkon úradného merania podľa zákona č. 142/2000 Z. z. o metrológii 
a o zmenne a doplnení niektorých zákonov v znení neskorších predpisov. Vydáva registráciu 
na opravu a montáž určených meradiel alebo na dovoz alebo balenie označených spotrebiteľských balení. Plní úlohu jednotného kontaktného miesta na výrobky^), zabezpečuje výmenu informácii 
pri odstraňovaní technických prekážok obchodu^) podľa uznesenia vlády č. 902/2008 zodpovedá 
za prijatie opatrení na národnej úrovni vyplývajúcich z nariadení a rozhodnutí EÚ^). 

^) Nariadenie Európskeho parlamentu a Rady (ES) č. 764/2008 z 9. júla 2008, ktorým sa ustanovujú postupy týkajúce sa uplatňovania určitých vnútroštátnych technických pravidiel na výrobky, ktoré sú v súlade s právnymi predpismi uvedené na trh v inom členskom štáte, a ktorým sa zrušuje rozhodnutie č. 3052/95/ES (Ú. v. EÚ L 218, 13. 8. 2008).

^) Smernica Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti v znení smernice 98/48/ES a smernice 2006/96/ES (Mimoriadne vydanie Ú. v. EÚ, kap. 13/zv. 20).

^) Nariadenie (ES) č. 764/2008. 
   Nariadenie (ES) č. 765/2008. 
   Rozhodnutie (ES) č. 768/2008.

2.1	Technická normalizácia
Technická normalizácia pre spoločnosť plní dôležité úlohy, ktorými sú najmä tvorba technických noriem a zabezpečenie prostredia pre ich používanie. Technická norma je dobrovoľný dokument, ktorý vzniká na základe potreby v priebehu procesu, ktorý je otvorený všetkým, ktorí majú záujem 
sa ho zúčastniť a dohodnúť sa na jej obsahu. Po schválení a vydaní tvorí v danej oblasti uznávané riešenie, ktoré je akceptované po celom svete. Vytvára tým predpoklad pre zvyšovanie konkurencieschopnosti subjektov, ktoré pri svojej činnosti používajú riešenia uvedené v technickej norme. Fungovanie systému technickej normalizácie je zabezpečované prostredníctvom národného normalizačného orgánu, ktorý navonok zastupuje krajinu v medzinárodných organizáciách alebo združeniach. Pri svojej činnosti sa musí riadiť jasnými pravidlami, ktoré musia vychádzať 
z medzinárodne akceptovaných pravidiel ustanovených jednotlivými medzinárodnými organizáciami alebo združeniami.
Na tvorbu, schvaľovanie a vydávanie technických noriem úrad zriadil príspevkovú organizáciu SUTN. SUTN plní funkciu národného normalizačného orgánu pričom prostredníctvom kontraktu medzi úradom a SUTN dostáva zo štátneho rozpočtu príspevok na zabezpečenie úloh definovaných v kontrakte. Jeho úlohou okrem tvorby, vydávania a schvaľovania technických noriem 
je podporovať aktívnu spoluprácu zainteresovaných strán pri tvorbe technických noriem a vytvárať k tomu nevyhnutné organizačné, technické a finančné podmienky. Prostredníctvom technických komisií zabezpečuje prístup širokej verejnosti k procesu tvorby technických noriem. SUTN je dnes jedinou organizáciou, ktorá zabezpečuje distribúciu a predaj technických noriem v Slovenskej republike.

2.2	Metrológia
Systém metrológie v Slovenskej republike v súčasnosti definuje zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov, ktorý upravuje zásady zabezpečenia jednotnosti a správnosti merania a popisuje metrologickú infraštruktúru v štátom regulovanej oblasti. Z hľadiska zamerania činností rozdeľujeme metrológiu na vedeckú, priemyselnú a legálnu. 
Úlohy v oblasti vedeckej metrológie dnes zabezpečuje SMU, ktorý je zriadený úradom ako príspevková organizácia. SMU je národná metrologická inštitúcia, ktorá zodpovedá za výskum, vývoj a uchovávanie národných etalónov, ktorými poskytuje služby na najvyššej metrologickej úrovni. 
V súčinnosti s určenou organizáciou, autorizovanými osobami a kalibračnými laboratóriami zabezpečuje odovzdávanie hodnôt etalónov na etalóny nižších rádov a meradlá v súlade s potrebami Slovenskej republiky tak, aby boli základom pre validáciu meraní na národnej i medzinárodnej úrovni. 
Legálna metrológia zahŕňa všetky aktivity spojené s meraním, ktoré sú predpísané právnymi predpismi ako napríklad požiadavky na meranie, stanovenie a používanie meracích jednotiek, požiadavky na meradlá a metódy merania, metrologická kontrola meradiel. Ich cieľom je zabezpečiť potrebnú úroveň dôveryhodnosti výsledkov meraní v štátom regulovanej oblasti. Na základe právnych predpisov, ktoré pripravuje úrad, úlohy legálnej metrológie plnia SMU, organizácia určená úradom (SLM, n. o.) a autorizované osoby (podnikatelia a iné právnické osoby), ktorým úrad udelil oprávnenie na výkon overovania určených meradiel alebo na výkon úradného merania.
SMI je rozpočtová organizácia, ktorá je orgánom štátneho metrologického dozoru, ktorý kontroluje dodržiavanie povinností vyplývajúcich zo zákona o metrológii. Je orgánom dohľadu na trhu v oblasti meradiel.

2.3	Posudzovanie zhody
Úrad podľa zákona o zhode je autoritou pre udeľovanie a odnímanie autorizácie a notifikácie pre podnikateľa alebo inej právnickej osoby na výkon posudzovania zhody určených výrobkov. Zodpovedá za transpozíciu smerníc Nového prístupu, pričom hlavnou úlohou je vybudovať a udržiavať dôveryhodný a ľahko dostupný systém posudzovania zhody pre výrobcov, dovozcov alebo distribútorov. Vykonávaním kontrol a metodickým usmerňovaním činnosti autorizovaných a notifikovaných osôb úrad garantuje ich vysokú odbornú úroveň čo pre používateľa predstavuje garanciu bezpečného výrobku.
Vytvorením legislatívneho rámca pre správnu aplikáciu a vymáhanie povinností ustanovenými smernicami Nového prístupu úrad zabezpečuje pre podnikateľov prehľadný a kompatibilný spôsob uvádzania ich výrobkov na trh. Úrad pri udelení autorizácie alebo pri notifikácii podľa zákona o zhode prihliada na akreditáciu tých činností, ktoré sú jej predmetom. Týmto spôsobom garantuje akceptovateľnosť všetkých výstupov posudzovania zhody v celom hospodárskom priestore. Výrobcovia a dovozcovia určených výrobkov tak môžu jednoduchšie využívať nástroje na preukazovanie zhody ich výrobkov s požiadavkami technických predpisov.

2.4	Akreditácia
Akreditáciu na Slovensku vykonáva od roku 1994 SNAS, ktorá vznikla na základe uznesenia vlády Slovenskej republiky a ktorá bola ministrom hospodárstva Slovenskej republiky podľa zákona o zhode určená za jedinú akreditujúcu osobu v Slovenskej republike. Od 1. januára 2010 je SNAS podľa zákona č. 505/2009 Z. z. zriadená ako verejnoprávna inštitúcia udeľujúca akreditáciu orgánom posudzovania zhody. SNAS je plnoprávnym členom Európskej spolupráce na akreditáciu (EA), Medzinárodnej spolupráce na akreditáciu laboratórií (ILAC), Medzinárodného akreditačného fóra (IAF), signatárom dohôd EA MLA, ILAC MRA a IAF MLA^). Vzhľadom na túto skutočnosť je SNAS ako signatár považovaný za rovnocenný akreditačný orgán s inými akreditačnými orgánmi – signatármi vyššie uvedených dohôd MLA/MRA na celom svete. Akreditované výsledky skúšok a kalibrácií, akreditované certifikácie a inšpekcie domácich subjektov sú týmto akceptované po celom svete. SNAS tak pomáha zvyšovať konkurencieschopnosť výrobkov našich výrobcov. 

^) MLA - Multilateral Arrangement - Mnohostranná dohoda.
   MRA - Mutual Recognition Arrangement - Dohoda o vzájomnom uznávaní.

3	Koncepčné zámery

Koncepčné zámery v oblasti technickej normalizácie, metrológie, posudzovania zhody a akreditácie odzrkadľujú potrebu kvalitnejších a ľahšie dostupných služieb alebo činností vykonávaných v týchto oblastiach pre podnikateľov ako aj pre ostatné zainteresované subjekty. Cieľom je vytvoriť systém, ktorý bude schopný zabezpečiť 
•	lacnejší, jednoduchší a prístupnejší spôsob získavania technických noriem, 
•	liberalizáciu predaja a  distribúcie technických noriem, 
•	garanciu štátu pri zabezpečení jednotnosti a správnosti merania,
•	zosúladenie požiadaviek na autorizované osoby,
•	liberalizáciu metrologických služieb v štátom regulovanej oblasti,
•	prístupnú akreditáciu,
•	zníženie výdavkov verejných financií a sprehľadnenie financovania jednotlivých činností.
Návrh predpokladá, že úrad sa transformuje z ostatného ústredného orgánu štátnej správy 
na rozpočtovú organizáciu v zriaďovateľskej pôsobnosti Ministerstva hospodárstva Slovenskej republiky. Súčasne zaniknú príspevkové organizácie zriadené úradom pričom ich kompetencie prejdú na úrad. Činností vyplývajúce z týchto kompetencií bude vykonávať úrad. Činností, ktoré musí štát vykonávať sa tak zlúčia z troch organizácii do jednej. Tým pre štát vznikne úspora najmä na podporných činnostiach a pre podnikateľov sa dosiahne jednoduchší a prehľadnejší spôsob zabezpečovania týchto činností. 
SMI sa včlení do transformovanej organizácie. Návrh predpokladá liberalizáciu metrologických služieb v štátom regulovanej oblasti preto bude nevyhnutné personálne posilniť činnosť inšpektorátu.
Jednotlivé prvky systému, ktoré tvoria infraštruktúru kvality si zachovajú európsku a celosvetovú akceptáciu a schopnosť reagovať na rozvojové výzvy^).

^) Akt o jednotnom trhu Dvanásť hybných síl podnecovania rastu a posilňovania dôvery „Spoločne za nový rast“ /*KOM/2011/0206 v
konečnom znení */ (Oznámenie Komisie Európskemu Parlamentu, Rade, Európskemu Hospodárskemu a sociálnemu výboru a Výboru
regiónov). 
Európa 2020 - Stratégia na zabezpečenie inteligentného, udržateľného a inkluzívneho rastu (Oznámenie Komisie).
Strategická vízia pre európske normy: smerom k posilneniu a urýchleniu udržateľného rastu európskeho hospodárstva do roku 2020
(Oznámenie Komisie Európskemu Parlamentu, Rade a Hospodárskemu a sociálnemu výboru).

3.1	Technická normalizácia
Technické normy a normalizácia sú účinnými nástrojmi politiky EÚ, ktoré pomáhajú zvyšovať konkurencieschopnosť podnikov najmä uľahčovaním voľného pohybu tovarov a služieb. Používajú 
sa na zabezpečenie fungovania jednotného trhu s výrobkami, interoperability sietí a systémov, najmä v oblasti informačných a komunikačných technológií, vysokej úrovne ochrany spotrebiteľa a životného prostredia a rozsiahlejšej inovácie a sociálneho začlenenia. 
Technické normy sú dôležitými nástrojmi pre podniky a zvlášť pre malé a stredné podniky, ktoré v súčasnosti nie sú dostatočne zapojené do systému normalizácie, takže existuje riziko, 
že sa v technických normách nezohľadnia ich potreby a záujmy. Preto je nevyhnutné zlepšiť ich zastúpenie a účasť v procese normalizácie.
Technické normy musia byť rýchlo dostupné a preto je dôležité vytvoriť systém vytvárania 
a preberania noriem, ktorý umožní realizáciu cieľov politiky a riešenie spoločenských potrieb. 
Ich využívanie ako nástroja na vymáhanie politík je možné za predpokladu spolupráce medzi verejnou správou, odborníkmi, normalizačnými orgánmi a ďalšími organizáciami, ktoré sa zapájajú do ich tvorby. 
Technické normy a národným normalizačným orgánom uznané technické špecifikácie by sa mali stať nástrojom pri realizácii transparentných verejných obstarávaní ako aj nástrojom pri tvorbe legislatívnych dokumentov. 
Technické normy sú strategickým nástrojom pre podniky na zvýšenie ich konkurencieschopností ako na európskom tak aj na svetovom trhu a preto ich tvorba musí byť flexibilnejšia vo vzťahu k vývojovým cyklom výrobkov.
Keďže technická norma je výsledkom konsenzu dosiahnutého všetkými účastníkmi pri zapojení čo najširšej škály účastníkov má zásadný význam aj pre spotrebiteľa. Všetci účastníci budú musieť rešpektovať základné hodnoty vychádzajúce z otvorenosti, transparentnosti, a vedeckej spoľahlivosti. 
Vychádzajúc z medzinárodných pravidiel musí byť zabezpečená nezávislosť národného normalizačného orgánu na rozhodnutiach vlády. Predpokladáme preto prevzatie všetkých činností SÚTN na úrad pričom vytvoríme podmienky na liberalizáciu predaja a distribúcie noriem prostredníctvom podnikateľov. V tejto oblasti štát bude garantovať proces tvorby, schvaľovania a vydávania technických noriem. Oblasť distribúcie a predaja ponecháme na podnikateľské subjekty, čím zabezpečíme rýchlejší a jednoduchší prístup k normám.
Realizáciou týchto zámerov úrad
•	si ponechá tvorbu, schvaľovanie a vydávanie technických noriem,
•	liberalizuje oblasť tlače, predaja a distribúcie technických noriem,
•	vytvorí prostredie na zníženie cenovej hladiny technických noriem,
•	zabezpečí pre podnikateľov ľahšiu dostupnosť technických noriem,
•	zabezpečí účasť zainteresovaných strán pri tvorbe technických noriem.

3.2	Metrológia
Úlohou metrológie v spoločnosti je zabezpečenie jednotnosti a správnosti merania a prenosu veličín do praxe. Predpokladáme začlenenie činností, ktoré v súčasnosti vykonáva SMU do pôsobnosti transformovaného úradu. Dôjde k prehodnoteniu doterajšej činnosti SMU tak, že úrad bude zabezpečovať len tie činností, ktoré nemôžu zabezpečovať podnikateľské subjekty. Metrologické výkony v štátom regulovanej oblasti budú zliberalizované a budú ich na základe autorizácie vykonávať podnikatelia a iné právnické osoby (autorizované osoby), ktoré preukážu odbornú a technickú spôsobilosť a splnia požiadavku na nezávislosť, nestrannosť od výrobcu, opravára, majiteľa a používateľa určeného meradla. Úrad bude dohliadať nad vykonávaním činností a trvalým plnením zákonných požiadaviek. V prípade neplnenia zákonných požiadaviek odníme autorizáciu. Úrad pripraví návrh na zrušenie povinnosti pre podnikateľov registrovať sa na opravu alebo montáž určených meradiel alebo balenie alebo dovoz označených spotrebiteľských balení, čím výrazne znížime administratívnu záťaž pre podnikateľov. 
Úrad bude uchovávať len národné etalóny, na ktorých zabezpečí vedecko-výskumnú časť ich rozvoja. Bude zabezpečovať odovzdávanie jednotiek z národných etalónov. Úrad vykoná audit technickej úrovne súčasných národných etalónov a ich využiteľnosti hospodárskymi subjektmi v Slovenskej republike. Na základe výsledkov tohto auditu v spolupráci s ministerstvami a profesijnými zväzmi úrad vypracuje a predloží vláde na schválenie dlhodobý zámer uchovávania a rozvoja etalónov v Slovenskej republike, ktorý bude zohľadňovať potreby národného hospodárstva. Súčasťou zámeru bude návrh viaczdrojového financovania týchto činností. 
Realizáciou koncepčných zámerov dosiahneme pre podnikateľov lacnejší a jednoduchší spôsob garancie jednotnosti a správnosti meraní. Pre štát sa tým zabezpečí ochrana verejného záujmu štátu ako aj zjednotenie požiadaviek na organizácie poskytujúce metrologické služby v oblasti štátom regulovaných meradiel. Pozitívom tejto zmeny bude liberalizácia poskytovania metrologických služieb v štátom regulovanej oblasti pričom úrad bude garantovať dohľad nad týmto systémom. 
Realizáciou týchto zámerov úrad 
•	bude uchovávať len národné etalóny, na ktorých zabezpečí vedecko-výskumnú časť ich rozvoja,
•	bude zabezpečovať odovzdávanie jednotiek len z národných etalónov,
•	liberalizuje poskytovanie metrologických služieb v štátom regulovanej oblasti, ktoré budú vykonávať podnikatelia a iné právnické osoby (autorizované osoby), ktoré preukážu odbornú a technickú spôsobilosť a splnia požiadavku na nezávislosť, nestrannosť od výrobcu, opravára, majiteľa a používateľa meradla,
•	bude kontrolovať dodržiavanie požiadaviek autorizácie a v prípade ich neplnenia 
ju odníme,
•	zruší povinnosť pre podnikateľov registrovať sa na opravu alebo montáž určených meradiel alebo balenie alebo dovoz označených spotrebiteľských balení, čím výrazne znížime administratívnu záťaž pre podnikateľov,
•	zabezpečí vykonávanie dohľadu nad trhom meradiel a metrologického dozoru.

3.3	Posudzovanie zhody
V oblasti posudzovania zhody zabezpečíme prostredníctvom notifikovaných osôb prístup pre výrobcov a dovozcov k službám posudzovania zhody určených výrobkov čím prispejeme k vysokej úrovni ochrany spotrebiteľa ako aj používateľov výrobkov. Vytváraním priaznivého legislatívneho prostredia a zabezpečením vysokej odbornej úrovne autorizovaných a notifikovaných osôb prispejeme k zjednodušeniu a spriehľadneniu systému uvádzania na trh a sprístupňovania výrobkov predstavujúcich zvýšené riziko pre používateľa. Vychádzajúc zo súčasných potrieb zabezpečenia posudzovania zhody prehodnotíme potrebu aktívneho zapájania sa štátu do procesu posudzovania zhody prostredníctvom ním zriadených podnikov. 
Rozvíjanie spolupráce úradu s orgánmi dohľadu nad trhom bude v nasledujúcom období veľmi významný nástroj presadzovania a vymáhania povinností ustanovených nariadeniami vlády, ktoré transponujú povinnosti smerníc Nového prístupu, t. j. smerníc ustanovujúcich nevyhnutné bezpečnostné požiadavky na výrobky. Požiadavky na notifikované orgány budú vymáhané úradom na rovnakej úrovni ako sú stanovené európskou legislatívou^). Rovnako proces notifikácie bude plne v súlade s postupmi vyplývajúcimi z tejto legislatívy. Snahou úradu bude zjednotiť postupy a požiadavky aj pri udeľovaní autorizácie na neharmonizovanú oblasť. Pri preverovaní odbornej spôsobilosti žiadateľov o autorizáciu a notifikáciu bude osvedčenie o akreditácii na plnenie notifikačných kritérií považované za dôkaz preukázania plnenia požiadaviek na autorizovanú alebo notifikovanú osobu. 

^) Rozhodnutie (ES) č. 768/2008.

Realizáciou týchto zámerov úrad
•	bude autoritou pre udeľovanie a odnímanie autorizácie a notifikácie pre smernice Nového prístupu,
•	vytvorí ľahko prístupný systém posudzovania zhody určených výrobkov pre výrobcov, dovozcov alebo distribútorov,
•	bude spolupracovať s orgánmi trhového dohľadu pri zabezpečení jednotnosti vymáhania povinností ustanovených v smerniciach Nového prístupu,
•	bude pri preukazovaní odbornej spôsobilosti považovať osvedčenie o akreditácii plnenia notifikačných kritérií za dostatočný dôkaz preukázania odbornej spôsobilosti.

3.4	Akreditácia
V oblasti akreditácie bude úrad zodpovedať za dohľad nad dodržiavaním koncepčných zámerov štátnej politiky zo strany SNAS. V spolupráci so SNAS predĺžením cyklu akreditácie orgánov posudzovania zhody predpokladáme zníženie finančnej záťaže pre podnikateľov alebo iných právnických osôb za akreditačnú službu pri zachovaní vysokej odbornej úrovne. Naďalej ale bude dodržaná požiadavka nezávislosti a nestrannosti akreditácie na rozhodnutiach orgánov štátnej správy. Úrad bude dozerať na to, aby národný akreditačný orgán bol podrobený vzájomnému hodnoteniu zo strany ostatných členov EA. Aktívnou formou komunikácie s ministerstvami a ostatnými ústrednými orgánmi štátnej správy vytvoríme podmienky na uznávanie akreditácie ako vhodného a efektívneho nástroja potvrdzujúceho splnenie vymedzených požiadaviek vo vybraných oblastiach. 
Realizáciou týchto zámerov úrad
•	bude dozerať, aby SNAS bol podrobený vzájomnému hodnoteniu zo strany ostatných členov EA,
•	vytvorí priestor na zníženie finančnej záťaže pre podnikateľov alebo iné právnické osoby predĺžením cyklu akreditácie a príspevkom zo štátneho rozpočtu na nesamofinancovateľné činností,
•	vytvorí podmienky na uznávanie akreditácie ako vhodného a efektívneho nástroja potvrdzujúceho splnenie vymedzených požiadaviek.

4	Finančné zabezpečenie

Návrh predpokladá pozitívny vplyv na štátny rozpočet vzhľadom na zníženie objemu výdavkov štátu na zabezpečenie jednotlivých činností. Liberalizáciou niektorých činností, ktoré doteraz zabezpečoval štát dôjde k vytvoreniu nových pracovných miest, keďže predpokladáme, že tieto činností začnú zabezpečovať podnikatelia alebo iné právnické osoby. Realizáciou koncepčných zámerov dôjde k zníženiu výdavkov štátneho rozpočtu. Zlúčením činností orgánov štátnej správy sa dosiahne zníženie nákladov na mzdy pracovníkov, ktorí zabezpečovali obslužné činnosti. Prenesením niektorých činností zo štátu na podnikateľov alebo iné právnické osoby dôjde k zníženiu nákladov štátu na udržiavanie zariadení ako aj na ich prevádzku. 

5	Záver

V predloženom materiáli navrhujeme model fungovania systému infraštruktúry kvality, ktorým úrad zabezpečí zefektívnenie jeho fungovania a vytvorí priaznivejšie a jednoduchšie prostredie pre podnikateľov ako aj pre širokú odbornú verejnosť. 

Realizáciou koncepčných zámerov v praxi dosiahneme 
•	lacnejší, jednoduchší a prístupnejší spôsob získavania noriem,
•	liberalizáciu oblasti predaja a distribúcie noriem,
•	garanciu štátu pri zabezpečení jednotnosti a správnosti merania,
•	zosúladenie požiadaviek na autorizované osoby,
•	liberalizáciu poskytovania metrologických služieb v štátom regulovanej oblasti (napr. overovanie váh, taxametrov alebo výdajných stojanov),
•	prístupnú akreditáciu,
•	zníženie počtu orgánov štátnej správy a sprehľadnenie financovania jednotlivých činností,
•	pre štát zníženie príspevku zo štátneho rozpočtu pri zachovaní vysokej odbornej úrovne jednotlivých činností.

Navrhovanou transformáciou úradu zabezpečíme pre podnikateľov 
•	prenesenie vybraných činností z kompetencie na podnikateľské subjekty, ktoré budú garantovať ich efektívnejší výkon,
•	zjednodušenie prístupu k technickým normám a zníženie ich priemernej cenovej hladiny,
•	liberalizáciu trhu v oblasti poskytovania metrologických služieb v  štátom regulovanej oblasti pričom zaručíme nezávislosť a nestrannosť autorizovaných osôb,
•	transparentný a nediskriminačný prístup k prenosu hodnôt národných etalónov,
•	vytvorenie podmienok hospodárskej súťaže na činností, ktoré doteraz výlučne vykonával štát,
•	výrazné zníženie administratívnej záťaže.